ཕྱག་ཚོད་༩པའི་༸སྐྱབས་རྗེ་སློབ་དཔོན་ཚངས་པ་བསྟན་འཛིན་རིན་པོ་ཆེ་མཆོག་དང་༸སྐྱབས་རྗེ་སྒྲུབ་གྲྭའི་མཁན་པོ་ཚུལ་ཁྲིམས་བསྟན་འཛིན་རིན་པོ་ཆེ་རྣམ་པ་གཉིས་དབུ་བཞུགས་ཐོག་སེམས་དཔའ་འདུས་སྡེ་རྒྱ་མཚོས་མ་ཏྲི་རིན་ཆེན་སྒྲོན་མའི་དཀྱིལ་འཁོར་གྱི་ཆོ་ག་དབུ་འཛུགས་གནང་བ་དང་།བྱམས་མ་ཚོགས་པ་དང་ཕྱོགས་མཐའ་ཁག་ནས་ཕེབས་པའི་འབྲེལ་ཡོད་ལྷ་སྡེ་མི་སེར་རྣམས་གྱིས་ཞིང་གཤེགས་དམ་པའི་སྐུ་གདུང་རིན་པོ་ཆེའི་མདུན་དུ་གསོལ་འདེབས་སྨོན་ལམ་དང་ཕྱག་སྐོར་དགེ་སྦྱོར་སོགས་རང་ནུས་གང་ལྕོག་གིས་མཆོད་འབུལ་གསོལ་འདེབས་ཞུས།ཕྱག་ཚོད་༢པའི་ཐོག་མ་ཏྲི་རིན་ཆེན་སྒྲོན་མའི་དཀྱིལ་འཁོར་གྱི་ཆོ་གའི་འཕྲོ་བསྐྱངས་ཏེ་མཇུག་གྲུབ་པར་མཛད་པ་དང་།ཕྱག་ཚོད་༤པའི་ཐོག་རྫོགས་ཆེན་གྱི་སྔོན་འགྲོ་གསུངས་ཏེ་སྐར་མ་སུམ་ཅུའི་རིང་མཉམ་བཞག་གི་ཉམས་ལེན་བསྐྱངས།ཕྱག་ཚོད་༥པའི་ཐོག་དགོངས་སྤྱོད་རྣམ་གསུམ་གསུངས་ཏེ་སྔར་བཞིན་སྐར་མ་སུམ་བཅུའི་རིང་མཉམ་བཞག་གི་ཉམས་ལེན་བསྐྱངས།དགོང་མོའི་ཕྱག་ཚོད་༧པའི་ཐོག་འདུས་མང་ཡོངས་རྫོགས་ལྷན་འཛོམས་ཐོག་མཚན་ལྡན་བླ་མ་མཆོད་ཐབས་ཀྱི་ཚིག་བཤད་དང་གཤེན་རབ་མཆོད་རྔ་གྲུབ་རྗེས་༸སྐྱབས་རྗེ་ཞིང་གཤེགས་དམ་པའི་གསོལ་འདེབས་ལན་གསུམ་དབྱངས་སུ་གྱེར་ཏེ་སྐར་མ་ལྔ་ཡི་རིང་མཉམ་བཞག་གི་ཉམས་ལེན་བསྐྱངས་པ་དང་མཐར་མར་མེ་མཆོད་འབུལ་དང་ཚོགས་ཁང་དུ་ཕྱག་སྐོར་སོགས་སྒོ་གསུམ་གང་དགེའི་སྒོ་ནས་མཇུག་གྲུབ་པའི་གནས་བསྡུས་སུ་ཁྱུང་ཐོག་རྒོད་ཀྱིས་༢༠༡༨།༩།༤།ཉིན་སྤེལ།།།།